Jólamarkaður í Nesi í Reykholtsdal á morgun Framfarafélag Borgfirðinga heldur jólamarkað á morgun , laugardaginn 7. desember , í gömlu hlöðunni í Nesi í Reykholtsdal . Fjölbreytnin verður mikil . „ Snorrastofa verður með bækur og hljómdiska , það verður ýmiss konar handverk frá okkar hagasta fólki . Þarna verður Árni í Árdal með eitthvað góðgæti , Guðrún í Hespu , Mýranaut , geitabændur , Erpsstaðabændur og kvenfélagið með heilmikið úrval . Einnig verður Nanna í Sólbyrgi í félagsskapnum en hún stendur að Ljómalind , “ segja þær Jóhanna Sjöfn Guðmundsdóttir og Bryndís Geirsdóttir sem báðar sitja í stjórn Framfarafélags Borgarfjarðar . Listinn er þó ekki tæmandi . Mikil stemning hefur myndast fyrir sveitamörkuðum undanfarin ár . „ Beint frá býli “ er öflugt í landshlutanum . Eftirspurnin eftir fersku hráefni , beint úr heimabyggð er að aukast jafnt og þétt . Vesturland státar af mikilli fjölbreytni í þessum efnum . „ Fólk er orðið meðvitað um hvað það vill borða og eyða fjármunum sínum í . Það kýs frekar að kaupa vörur sem eru ekki unnar af börnum í nauðungarvinnu eða matvöru sem búið er að drekkja í aukaefnum . Við erum svo heppin hér á landi að þurfa ekki að nota slík efni í þessum mæli . Neytendur vilja kaupa heilbrigða vöru og hafa gaman af því að geta keypt beint af framleiðendum , “ halda þær áfram . „ Ég er svo hrifin af öllu þessu góða hráefni sem íslenskar sveitir bjóða uppá . Það er frábært að fólk er farið að nýta það í auknum mæli . Að geta keypt góðar vörur úr góðu hráefni úr nærumhverfinu eykur lífsgæðin fyrir þá sem hafa ekki tök á að gera allt sjálfir , “ bætir Bryndís við . Markaðurinn mikilvægur fyrir framleiðendur „ Jólamarkaðurinn er mikilvægur til að vekja athygli á frumframleiðendum á Vesturlandi . Hér verða fulltrúar alls staðar að úr nærumhverfinu og alveg vestur á firði . Segja má því að kjördæmið sé allt undir , “ segja Íris Ármannsdóttir og Edda Arinbjarnar stjórnarkonur í Framfarafélaginu . „ Það var gaman hvað menn tóku vel í að koma og taka þátt . Þessi góða afspurn hefur sýnt sig vel í hvað menn eru tilbúnir að hjálpa til við auglýsingu og styðja þannig framtakið . Við erum einkar þakklátar viðmóti þeirra góðu fyrirtækja sem studdu við verkefnið og einnig Bjarna , Rúnu og Einari í Nesi fyrir að leggja til þessa góðu aðstöðu . Með heimsókn á markaðinn gefst fólki tækifæri til að stuðla að frekari nýsköpun og framkvæmdagleði í sveitunum . Enda er ekki amalegt að kaupa þessar flottu vörur , í svona fallegu umhverfi og góðum félagsskap . “ „ Við hjá Framfarafélaginu höfum hlotið töluverða reynslu af því að halda markaði . Þeir verða skemmtilegri og betri með hverju ári . Við leggjum upp úr því að fólk geti notið þess að koma saman og skoða það sem verður á boðstólum . Nú verða líka skemmtilegar uppákomur sem eiga að koma á óvart . En það er algjört leyndarmál . “ Með þessum orðum kveðjum við þessar kraftmiklu konur í Borgarfirði og leyfum þeim að halda áfram að undirbúa jólamarkaðinn í Nesi .